Skandinavisk UFO Information 

Danmarks UFO Forening 

UFO-Mail nr. 222 3. august 2016 


Nyt fra SUFOI's Fotoafdeling 

Af Ole Henningsen 

Observatøren fortæller om sin oplevelse: 

2720 Vanløse - 28. juni 2016 

Jeg befinder mig i min baghave og er ved at hænge vasketøj op ca. 14 - 14.30. Jeg hører en lyd bag 
mig og vender mig efter lyden mod syd. En sort pilespidsformet genstand flyver vandret mod syd 
over trætoppene og forsvinder med en lyd som et missil. 

Jeg ser undrende efter det og tænker: Fuck nu går det galt > og venter en brag, men der sker intet. 
Jeg har efterfølgende fortalt det til nogle få personer, men ingen har fundet en fornuftig forklaring. 
Jeg har selvfølgelig selv vendt og drejet begivenheden for at få noget forståeligt frem, men uden 
held. 

Fra en af UFO-Mails læsere modtog SUFOI's Fotoafdeling 19. juli 

2016 denne henvendelse: 

Jeg har lige læst om en indberetning fra Vanløse d. 28-6-2016 kl. 14:00 - 14:30. 

Måske kunne det være denne „trekantede flyver", som jeg fotograferede fra Herlev 9. juli 2016 kl. 
15.17, som larmede meget, ligesom lyden fra en stor knallertmotor. 

Den fløj fra ca. syd retning mod nordlig retning. 

Det passer ca. med at Vanløse ligger syd for Herlev, hvor jeg bor, og hvor de 2 vedhæftede fotos er 
taget. 

Det er ikke samme dato hændelserne er sket, men måske denne trekantede flyver har været ude at 
flyve flere gange. 






To fotos med „en trekantet flyver" fotograferet fra Herlev 9. juli 2016 kl. 15.17. 
Indsat øverst tv. ses på begge fotos en udsnitsforstørrelse af „flyveren", der 
tager sig lidt forskellig ud på de to optagelser. En drone ligner det ikke 
umiddelbart. Kan det være den fra Vanløse den 28. juni 2016 observerede 
genstand? 


Men hvad er det for en tingest? 

Et af SUFOI's mangeårige medlemmer, Hans Bødker, der er tidligere jagerpilot og overflyveleder og i 
en lang årrække har analyseret formodede ufo-fotos for SUFOI, gør UFO-Mail opmærksom på, at der 
faktisk findes en række fly med højderoret forrest på kroppen. 

De kaldes Canard, og der er efterhånden en del af dem. De fås endda som selvbygger sæt og 
naturligvis også som modelfly i forskellige størrelser. 

Ligheden med de modtagne billeder er meget slående, og man kan læse mere om Canard her: 

https://en.wikipedia.org/wiki/Canard_(aeronautics) og 

https://www.google.dk/search?q=canard+wing&rlz=lClGGGE_daDK433DK433&source=lnms&tbm 

isch&sa=X&ved=OahUKEwiustrK5YzOAhVEEiwKHY3mBjIQ_AUICCgB&biw=1372&bih=879. 



Udgaver af fly med højderoret forrest på flykroppen. 

Sandsynligheden taler for, at det er en sådan type fly, der er observeret og fotograferet. 
Men måske læserne har ekstra oplysninger? 

6853 Vejers Strand 13. februar 2016 

Hvad mon jeg har fået med på mit billede, spørger en fotograf, der sender sine fotos til SUFOI's 
Fotoafdeling: 

Har taget dette billede af et objekt udover havet ved Vejers Strand... Det er taget med en Sony 

Xperia™-smartphone og er taget kl. 16.21 . Og 16.30 er den væk igen 

Billedet er ikke redigeret overhovedet... Var egentlig bare meningen det var den flotte solnedgang, 
på weekendtur med familien... Men fik objektet med.... 








Fotografen har med en pil selv markeret den aftegning, der er fundet på 
fotografiet fra Vejers Strand. Indsat øverst th. en udsnitsforstørrelse af 
aftegningen, der ikke er bemærket under fotograferingen af solnedgangen. 



Indrammet ses den „originale" aftegning indsat på et udsnit af et af fotografens 
øvrige billeder. Her ses dels en mørk og skarpt aftegnet måge til forskel fra den 
mere diffuse aftegning af en lille sky, der har stor lighed med den „originale" 
aftegning. 


SUFOI's kommentarer og konklusion 

Fotografens billeder blev modtaget i april, men undersøgelsen blev af forskellige årsager desværre 
forsinket. Billederne blev i juni lagt ud på Debatforum på Facebook for at få gode bud på en 
forklaring på aftegningen i billedet. 

Aftegningen har en vis lighed med små skyformationer andre steder på billedet, men optræder ret 
markant og „pixelleret" med Solens lys som baggrund. På et andet af fotografens fotos ses en lille 
skyformation med samme udseende. 

Fotoafdelingen konkluderer derfor, at der er tale om samme skyformation. 

4913 Horslunde 6. juni 2016 

En observatør skrev i en mail til Tycho Brahe Planetarium bl.a.: 

I går nat kl. ca. 23.50 til 00.30 observerede jeg noget meget gult lys på nattehimlen. Jeg bor på 
Nordlolland siden 1987 og har aldrig set dette lys før. Jeg har taget 11 billeder, de 8 er fra stueplan 
og de sidste 3 fra 1. sal. 

Billederne er taget med min Iphone 5. igennem vinduesglas, når jeg bruger kompasset i telefonen 
kan jeg se det er 190 0 syd. 

Lyset stod det samme sted hele tiden, jeg ved ikke hvornår det kom og hvornår det forsvandt. 
Da jeg i dag fik dem overført til min computer kan jeg se at lyset har forskellige former og på nogle 
af billederne er der et blåligt skær. 









Jeg håber disse billeder har Jeres interesse og at I vil vende tilbage med en forklaring snarest 
muligt. 

Vi har et glimrende samarbejde med Tycho Brahe Planetarium, der derfor henviste fotografen til 
SUFOI's Fotoafdeling. 




Tv. fire af fotografens optagelser af et lys på sydhimlen 
den 6. juni kl. 23.50. Billederne er for tydelighedens 
skyld her ændret mht. lys- og kontrastforhold. 
Udskrift af planetarieprogrammet Starry Night (herover) 
viser på samme tidspunkt og i samme retning som 
anført af fotografen et nøjagtigt sammenfald med 
planeten Mars, der i forsommeren har været at se 
markant på sydhimlen ved midnatstid. Samtidig har man 
på vesthimlen kunnet se den stærktlysende planet 
Jupiter. 

Fotografen melder tilbage om forklaringen: 

Jeg er glad for det blev opklaret hvad jeg havde fotograferet og det er lidt sjovt at man kan 
fotografere Mars med en atm. mobiltelefon. 

Fotoafdelingen gør dog samtidig opmærksom på, at fotografering gennem vinduesglas absolut ikke 
øger kvaliteten af optagelser af et lille lys på en mørk himmel. 


24. juni 2016 2300 København S. 

Fra en tidligere observatør fik SUFOI's Fotoafdeling denne henvendelse: 

Jeg var ude og gå aftentur da jeg observeret lyset i nærheden af Christmas Møllers Plads på 
Amager. Så jeg skyndte mig at tage telefonen op for at filme det, men jeg fik ikke taget så mange 
sekunder. Aner faktisk ikke hvad det er, derfor jeg sendte det til jer for at få en vurdering. 



Enkeltbillede med indsat udsnitsforstørrelse fra en af de modtagne 

videosekvenser. 











SUFOI's kommentarer og konklusion 

På de to modtagne videosekvenser ses et hurtigtblinkende lys, der med rimelig hurtig fart flyver hen 
over den del af himlen, der er synlig for fotografen. Lyset er synligt i 3 billedruder, hvorefter det er 
slukket i 3, inden det igen bliver synligt. Med en optagelseshastighed på 25 b/sek. er der tale om ret 
hurtige blinkintervaller. 

Fotoafdelingen har gennemgået og ændret videosekvensernes lys- og kontrastforhold, ligesom der 
er lavet forstørrelser af det blinkende lys, uden at dette har givet indicier for den korrekte forklaring. 
Også det mørke område (mellem blinkene) er nærmere gennemgået, uden at det har været muligt 
at konstatere ekstraordinære aftegninger af nogen art i luften. Dette kan skyldes optagelsernes 
kvalitet i halvmørket med mobiltelefonen. 

På Facebook findes et Debatforum i relation til Skandinavisk UFO Information: 

https://www.facebook.com/groups/112842926337/. 

Dette debatforum har ofte vist sig at kunne bidrage med gode ideer og forslag til løsninger af visse 
fotosager, hvorfor Fotoafdelingen lagde videoerne ud på dette medie. 

Indlægget giver anledning til debat og kommentarer, men da man fra fotografen efterhånden har 
fået oplyst, at der ikke er filmet gennem en rude, kan forslag om refleksioner i en rude af en 
blinkende cykellygte hurtigt affærdiges. Andre debatdeltagere henviser bl.a. til, at der pågældende 
aften har været en større festival i gang i nærheden af observationsstedet, CopenhagenHell, hvor 
man ud fra optagelser fra stedet ved, at der er anvendt droner med kameraer. 

En af deltagerne henviser i til, at han selv har en drone, hvor det blinkende lys skifter afhængigt af, 
hvor meget den hælder. Jo større hældning, des hurtigere blink. 

Ud fra de ekstra oplysninger og debatten i øvrigt har der med stor sandsynlighed været tale om 
optagelser afen drone med blinkende lysføring. 

De modtagne videosekvenser kan p.t. ses på det anførte link under datoen 25. juni 2016. 


31. maj 2016 3100 Hornbæk 

Observatøren skriver: 

Jeg ser en hvid lysende cirkel komme flyvende i forholdsvis lav højde. 
Først tror jeg, at det er en satellit , men så indser jeg, at den flyver for 
lavt. Og så er den en helt hvid , lysende kugle. Så forventer jeg at høre 
motorlyd fra et fly; men der er helt stille. Dernæst lægger jeg mærke til', 
at den ikke flyver langsomt og dovent som et fly; der lægger an til 
landing. 

Det ser ud som om, at den hopper lidt op og ned engang imellem. Men 
det kan være synsbedrag. Jeg indser > at det er en ufo og løber ind efter 
min mobiltelefon. Jeg prøver at tage et billede, men da jeg ikke har 
læsebriller på, kan jeg ikke se, om det bliver til noget. 
Så indstiller jeg min iPhone til video, og prøver at filme den lysende 
cirkel mens det flyver mod Sverige. Der kommer ikke en lyd', og den 
flyver forholdsvis hurtigt. Til sidst forsvinder den i horisonten. Det hele 
tager 2-3 minutter. Jeg har ikke kunnet få bekræftet , om der var andre, 
der så den flyvende genstand - og om det kunne være en drone. Men 
droner siger vel også en lyd i ca. 500 meters højde. 
Der mærkelige er, at der ikke er noget som helst at se på hverken 
fotografi eller video... Lyset var nok lidt for langt væk, men jeg sender 
det gerne. Der er bare ikke noget på optagelserne, heller ikke nogen lyd. 



24. juli 2016 4600 Køge 

Natten til søndag d. 24. juli 2016 kl. 01.33 - var jeg ude i haven med 
min hund. 

Pludselig så jeg fra vest en ildkugle komme mod øst. På grund af nogle 
træer troede jeg først at det var et fly der lyste - og undrede mig over at 
lysene var så kraftige. 

Det viste sig så at det var et eller andet objekt på himlen. Det holdt 
stille i et par sekunder hvorefter det drejede mod venstre altså nord. 

Og så var det væk. Det var rimeligt stort og ganske roligt på himlen. 

Jeg skyndte mig ind og prøvede at optage fænomenet med min 
mobiltelefon. Men for det første er det på videoen kun en lille prik og så hopper den og danser hele 
tiden - så jeg kunne ikke rigtigt får det til at passe sammen med det jeg så på himlen. 
Kan I forklare mig hvad det eventuelt kan være - på forhånd tak. 


De to modtagne 
videosekvenser er begge 
for mørke til, at der selv 
med kraftige ændringer 
af lys m.v. i 

videoredigeringsudstyr 
kan registreres 
aftegninger af nogen art. 
Det modtagne foto ses 
her i en stærkt lysnet 
udgave, der viser det 
observerede lys fastholdt 
af fotografens iPhone 
som en lille lysende streg 
på den mørke himmel. 
Lyset bevæger sig fra 
midt i billedet, syd¬ 
sydvestlig retning, op og 
ud af billedfeltet tv., mod 
syd-sydøst. 



Sådan skriver en observatør i sin henvendelse til Tycho Brahe Planetarium. SUFOI har et 
samarbejde med planetariet, der derfor beder observatøren tage kontakt til Fotoafdelingen. 



Stillbillede fra den modtagne videosekvens viser (her i indzoomet udgave) et 

lille lys på en mørk himmel. 

SUFOI's Fotoafdelings kommentarer og konklusion 

Efter at have haft lejlighed til at gennemgå observationsdataene og gennemset det modtagne 
fotomateriale i begge disse fotosager kan det med meget stor sandsynlighed fastslås, at der er tale 
om observation og fotografering af Den Internationale Rumstation, ISS, som på begge tidspunkter 
kunne observeres og fremtrådte ret markant på den sydlige nattehimmel. 

Fotoafdelingen har tidligere modtaget flere optagelser af samme type, hvor ISS har været årsagen 
til observationen/optagelsen. 

Læs mere om ISS og hvordan og hvornår rumstationen kan ses på himlen fra danske 
breddegrader: http://www.sufoi.dk/arkiv/arkiv-hn/iss-obs.php. 

I fotosager, hvor det har været muligt med rimelig sikkerhed at fastslå, hvad der har givet 
anledning til ufo-oplevelsen og dermed, hvad der er at se på optagelserne, er det interessant at 
hæfte sig ved, hvorledes observatører med egne ord beskriver deres oplevelse. Således også i disse 
to fotosager. 


Læs ufo-beretninger på 

www.ufo.dk 

Seneste indberetninger til SUFOI om ufo-oplevelser kan ses på www.ufo.dk under Observationer. 





